CELEX: 32017D1002
Language: ro
Date: 2017-06-07 00:00:00
Title: Decizia (UE) 2017/1002 a Comisiei din 7 iunie 2017 referitoare la propunerea de inițiativă cetățenească intitulată „Stop Extremism” [notificată cu numărul C(2017) 4105]

15.6.2017   
            
            
               RO
            
            
               Jurnalul Oficial al Uniunii Europene
            
            
               L 152/1
            
         DECIZIA (UE) 2017/1002 A COMISIEI
   din 7 iunie 2017
   referitoare la propunerea de inițiativă cetățenească intitulată „Stop Extremism”
   
      
         [notificată cu numărul C(2017) 4105]
      
   
   (Numai textul în limba germană este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
   întrucât:
   
               (1)
            
            
               Obiectul propunerii de inițiativă cetățenească intitulată „Stop Extremism” este exprimat în felul următor: „Invităm Comisia Europeană să propună acte legislative care să prevină consecințele nefaste ale extremismului, mai ales pentru piața internă”.
            
         
               (2)
            
            
               Obiectivele declarate ale propunerii de inițiativă cetățenească sunt următoarele: „În conformitate cu dispozițiile propuse prevăzute de dreptul Uniunii, statele membre ar trebui să recurgă la: 1. stimulente pozitive pentru a se asigura că formele de extremism de pe piața internă sunt identificate și excluse; 2. transparența pentru a le permite tuturor cetățenilor și întreprinderilor să identifice cazurile de sprijin (financiar) în favoarea extremismului; și 3. dispozițiile prevăzute în dreptul muncii și cele referitoare la compensații pentru a combate cu eficacitate extremismul de pe piața internă”.
            
         
               (3)
            
            
               În temeiul articolului 114 din TFUE, pot fi adoptate acte juridice ale Uniunii în scopul punerii în aplicare a tratatelor, în vederea apropierii actelor cu putere de lege și a actelor administrative ale statelor membre care au ca obiect instituirea și funcționarea pieței interne.
            
         
               (4)
            
            
               Cu toate acestea, în conformitate cu jurisprudența constantă a Curții de Justiție, recurgerea la articolul 114 din TFUE este justificată numai în cazul în care există anumite diferențe între actele cu putere de lege sau actele administrative ale statelor membre care sunt de natură să îngrădească libertățile fundamentale și să aibă, astfel, o incidență directă asupra funcționării pieței interne, în timp ce simpla constatare a unor disparități între normele naționale nu este suficientă. În cazul în care finalitatea unei măsuri este să prevină apariția unor obstacole viitoare în calea schimburilor comerciale ca urmare a divergențelor dintre legislațiile naționale, trebuie să existe probabilitatea ca astfel de obstacole să apară, iar măsura în cauză trebuie să fie concepută pentru a le preveni.
            
         
               (5)
            
            
               În ceea ce privește măsurile din domeniul ocupării forței de muncă, articolul 153 din TFUE ar putea servi drept temei juridic pentru un act juridic al Uniunii de stabilire a unor dispoziții referitoare la protecția lucrătorilor în cazul rezilierii contractului lor de muncă. În mod similar, articolul 19 din TFUE ar putea servi drept temei pentru adoptarea de măsuri care au drept scop combaterea discriminării bazate în special pe origine rasială sau etnică, pe religie sau pe convingeri, inclusiv discriminarea la locul de muncă.
            
         
               (6)
            
            
               Tratatul privind Uniunea Europeană (TUE) consolidează cetățenia Uniunii și îmbunătățește și mai mult funcționarea democratică a Uniunii, prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.
            
         
               (7)
            
            
               În acest scop, procedurile și condițiile necesare pentru o inițiativă cetățenească ar trebui să fie clare, simple, accesibile și proporționale cu natura inițiativei cetățenești, astfel încât să încurajeze participarea cetățenilor și să mărească accesibilitatea Uniunii.
            
         
               (8)
            
            
               Din aceste motive, este adecvat să se considere că propunerea de inițiativă cetățenească nu se află în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în conformitate cu articolul 4 alineatul (2) litera (b) din regulament.
            
         
               (9)
            
            
               Prin urmare, propunerea de inițiativă cetățenească intitulată „Stop Extremism” ar trebui să fie înregistrată. Pentru această propunere de inițiativă cetățenească ar trebui însă adunate declarații de susținere numai în măsura în care aceasta vizează propuneri de acte juridice ale Uniunii înaintate de Comisie în scopul punerii în aplicare a tratatelor în domeniul de aplicare menționat în considerentele 3 și 5,
            
         ADOPTĂ PREZENTA DECIZIE:
   Articolul 1
   (1)   Propunerea de inițiativă cetățenească intitulată „Stop Extremism” este înregistrată.
   (2)   Pentru această propunere de inițiativă cetățenească pot fi adunate declarații de susținere, dat fiind că aceasta vizează propuneri de acte juridice ale Uniunii înaintate de Comisie în scopul punerii în aplicare a tratatelor:
   
               —
            
            
               pentru apropierea dispozițiilor prevăzute în actele cu putere de lege și în actele administrative ale statelor membre care au ca obiect instituirea și funcționarea pieței interne;
            
         
               —
            
            
               pentru stabilirea unor dispoziții referitoare la protecția lucrătorilor în cazul rezilierii contractului lor de muncă;
            
         
               —
            
            
               pentru combaterea discriminării.
            
         Articolul 2
   Prezenta decizie intră în vigoare la 12 iunie 2017.
   Articolul 3
   Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulată „Stop Extremism”, reprezentați de doamna Seyran ATEȘ și de domnul Sebastian REIMER, care acționează în calitate de persoane de contact.
   
      Adoptată la Bruxelles, 7 iunie 2017.
      
         
            Pentru Comisie
         
         Frans TIMMERMANS
         
            Prim-vicepreședinte
         
      
   
   
      (1)  JO L 65, 11.3.2011, p. 1.